Um síðustu áramót sameinaðist lögregluumdæmi Borgarfjarðar umdæminu í Búðardal og er því starfssvæði lögreglunnar orðið æði umfangsmikið og víðfeðmt . Síðastliðin vika var róleg samkvæmt upplýsingum lögreglunnar og ánægjulegustu tíðindin voru þau að í fyrsta skipti í langan tíma var enginn tekinn fyrir ölvunarakstur í umdæminu . Vonandi er það forsmekkurinn að góðu nýju ári í þeim efnum . Engu að síður voru framin 75 umferðalagabrot sem flest voru vegna hraðaksturs en talsvert var líka um óskoðaða bíla sem hafa þurfti afskipti af . Lögreglan gefur eigendum 7 daga frest til þess að kippa því í liðinn , ella er númeraplata klippt af . Sex umferðaróhöpp áttu sér stað og í öllum tilvikum var um bílveltur að ræða . Flytja þurfti einn á sjúkrahús vegna áverka sem hann hlaut í bílveltu , en slysið átti sér stað í Laxárdal í Dölum .